Κυριάκος Μητσοτάκης

Βιογραφικό

Γεννήθηκε στην Αθήνα στις 4 Μαρτίου 1968. Είναι ο μοναχογιός και το τελευταίο από τα τέσσερα παιδιά του πρώην πρωθυπουργού της Ελλάδας Κωνσταντίνου Μητσοτάκη και της Μαρίκας Γιαννούκου. Από την πλευρά του πατέρα του, κατάγεται από παλαιά οικογένεια πολιτικών με συγγενικούς δεσμούς με τον Ελευθέριο Βενιζέλο. Μεταξύ άλλων, είναι δισέγγονος του πολιτικού Κωστή Μητσοτάκη, εγγονός του Κυριάκου Μητσοτάκη και αδελφός της πρώην υπουργού Εξωτερικών Ντόρας Μπακογιάννη. Όταν ήταν έξι μηνών ο πατέρας του διέφυγε στο εξωτερικό και η οικογένειά του τέθηκε υπό κατ' οίκον περιορισμό από την χούντα. Έναν χρόνο αργότερα δόθηκε διαβατήριο στη μητέρα του και αμέσως αναχώρησαν για το Παρίσι όπου βρισκόταν ο Κωνσταντίνος Μητσοτάκης. 
Αποφοίτησε από το Κολλέγιο Αθηνών το 1986 και σπούδασε Κοινωνικές Επιστήμες στο Χάρβαρντ, από όπου αποφοίτησε με διάκριση, ενώ βραβεύτηκε από το Πανεπιστήμιο για τη διπλωματική εργασία που εκπόνησε με θέμα τις σχέσεις Ελλάδας-ΗΠΑ. Έκανε μεταπτυχιακό επάνω στην Ευρωπαϊκή Ενοποίηση στο Στάνφορντ και στη Διοίκηση Επιχειρήσεων στο Χάρβαρντ (ΜΒΑ) 
Το 1997 παντρεύτηκε την πολωνικής καταγωγής Μαρέβα Γκραμπόφσκι, επιχειρηματία και πρώην τραπεζικό στέλεχος. Έχουν αποκτήσει τρία παιδιά: την Σοφία, τον Κωνσταντίνο και την Δάφνη.
Ομιλεί, πέραν των Ελληνικών, Αγγλικά, Γαλλικά και Γερμανικά.

Επαγγελματική σταδιοδρομία

Έχει εργαστεί στις αγγλικές Chase Investment  ( περίοδος Ιανουάριος - Μάρτιος 1992) και McKinsey (πρακτική εξάσκηση Απρίλιος-Μάϊος 1993, σύμβουλος 1995-1997) και σε θυγατρικές των ελληνικών τραπεζών Alpha και Εθνική (πρόγραμμα εξάμηνου voucher 1994). Ήταν ιδρυτής και γενικός διευθυντής (CEO) της NBG Venture Capital (1999-2003).

Βουλευτής και υπουργός

Στις εκλογές του Μαρτίου 2004 και του Σεπτεμβρίου 2007 εξελέγη βουλευτής της Νέας Δημοκρατίας, πρώτος σε ψήφους στην Β΄ Εκλογική Περιφέρεια Αθηνών. 
Στις 25 Ιουνίου 2013 ανέλαβε τη θέση του υπουργού Διοικητικής Μεταρρύθμισης και Ηλεκτρονικής Διακυβέρνησης στην κυβέρνηση Αντώνη Σαμαρά, μετά τον πρώτο ανασχηματισμό, θέση που διατήρησε μέχρι τις 27 Ιανουαρίου 2015. Ως υπουργός, ο Μητσοτάκης επέβλεψε πρόγραμμα κινητικότητας 12.500 δημοσίων υπαλλήλων που οδήγησε στην απομάκρυνση των καθαριστριών του Υπουργείου Οικονομικών και εκατοντάδων σχολικών φυλάκων, ενώ υπάλληλοι της δημοτικής αστυνομίας και διοικητικοί υπάλληλοι των πανεπιστημίων μετακινήθηκαν σε άλλες θέσεις.

Πρόεδρος της Νέας Δημοκρατίας και αρχηγός της Αξιωματικής Αντιπολίτευσης

Μετά την ήττα της ΝΔ στις βουλευτικές εκλογές του Ιανουαρίου του 2015, ο Κυριάκος Μητσοτάκης ορίστηκε κοινοβουλευτικός εκπρόσωπος του κόμματός του. Τον Σεπτέμβριο του 2015 έθεσε υποψηφιότητα για πρόεδρος της Νέας Δημοκρατίας. Στον πρώτο γύρο των εσωκομματικών εκλογών, που διεξήχθη στις 20 Δεκεμβρίου, ο Μητσοτάκης έλαβε 115.162 ψήφους, ποσοστό 28,5%, έντεκα ποσοστιαίες μονάδες λιγότερες από το Βαγγέλη Μεϊμαράκη, ο οποίος επίσης πέρασε στο δεύτερο γύρο. Ο Άδωνις Γεωργιάδης ανακοίνωσε τη στήριξή του στην υποψηφιότητα του Μητσοτάκη, ενώ ο Απόστολος Τζιτζικώστας κράτησε ουδέτερη στάση. Στο δεύτερο γύρο, που πραγματοποιήθηκε στις 10 Ιανουαρίου 2016, ο Μητσοτάκης επικράτησε του Μεϊμαράκη με ποσοστό 52,43% και εξελέγη πρόεδρος του κόμματος.
Ο Μητσοτάκης όρισε αντιπροέδρους του κόμματος τον Κωστή Χατζηδάκη και τον Άδωνι Γεωργιάδη.
Με απόφαση του Μητσοτάκη διαγράφηκαν από τη ΝΔ τον Οκτώβριο του 2017 η βουλευτής Β' Αθηνών Κατερίνα Παπακώστα, η οποία ίδρυσε τη Νέα Ελληνική Ορμή, και το Φεβρουάριο του 2018 ο Ευάγγελος Αντώναρος, υψηλόβαθμο στέλεχος των κυβερνήσεων Κώστα Καραμανλή.
Στις ευρωεκλογές της 26ης Μαΐου 2019, η Νέα Δημοκρατία επικράτησε με διαφορά 9,37 μονάδων έναντι του ΣΥΡΙΖΑ.

Πρωθυπουργός της Ελλάδας

Στις εθνικές εκλογές της 7ης Ιουλίου 2019, η Νέα Δημοκρατία κέρδισε τις εκλογές με ποσοστό 39,9% και διαφορά 8,32% από τον ΣΥΡΙΖΑ και έτσι οδηγήθηκε στη θέση της κυβέρνησης. Την επόμενη μέρα, ο Κυριάκος Μητσοτάκης ορκίστηκε πρωθυπουργός και την μεθεπομένη ορκίστηκε το νέο υπουργικό συμβούλιο.

Σκάνδαλο της Siemens

Μερίδα των ελληνικὠν ΜΜΕ κατηγόρησαν τον Μητσοτάκη για χρηματισμό από την εταιρεία Siemens το 2008, όταν ξέσπασε το σκάνδαλο της γερμανικής εταιρείας στην Ελλάδα. Tον Ιούνιο του 2008 δημοσιεύτηκαν στον ελληνικό Τύπο διάφορα τιμολόγια ηλεκτρονικού εξοπλισμού που βρέθηκαν στην κατοχή του, τα οποία φέρεται να εξοφλήθηκαν μερικές ημέρες μετά από την παρέμβαση εισαγγελέα στην εταιρεία και την κατάθεση μαρτύρων. Ο εξοπλισμός αφορούσε τηλεπικοινωνιακές και ηλεκτρονικές συσκευές. Η γνησιότητα των τιμολογίων επιβεβαιώθηκε. Παρ' όλα αυτά ο Μητσοτάκης δήλωσε αθώος και ότι δεν εισέπραξε κανένα δώρο από την Siemens. Σε ερώτηση δημοσιογράφου πώς συνέβη και ο ίδιος και οι αδελφές του, Ντόρα Μπακογιάννη και Κατερίνα Μητσοτάκη, αγόρασαν τηλεφωνικό εξοπλισμό την ίδια χρονική περίοδο από την ίδια εταιρεία, εκείνος απάντησε πως «δεν υπάρχουνε πολλές εταιρείες που να προμηθεύουν τηλεφωνικά κέντρα στην αγορά». Για την υπόθεση αυτή, δεν ασκήθηκε ποινική δίωξη.

Απολύσεις δημοσίων υπαλλήλων

Όταν ο Μητσοτάκης, ως υπουργός Διοικητικής Μεταρρύθμισης της κυβέρνησης Σαμαρά, ανέλαβε το πρόγραμμα απολύσεων 15.000 περίπου δημοσίων υπαλλήλων, μερίδα του ελληνικού Τύπου τον κατηγόρησε για δημιουργία κενών σε υπηρεσίες και για έμμεσες παραχωρήσεις προς τον ιδιωτικό τομέα. Ο ίδιος ωστόσο, χαρακτήρισε τις απολύσεις ως αναγκαίες για τη μεταρρύθμιση της Δημόσιας Διοίκησης σχολιάζοντας ότι αυτή αποτέλεσε μνημονιακή δέσμευση και προαπαιτούμενο για την εκταμίευση δανειακών δόσεων. Δήλωσε επίσης ότι «εάν κάποιος δεν έχει τα απαραίτητα προσόντα για να εργαστεί στο Δημόσιο θα πρέπει να εγκαταλείψει το Δημόσιο» και υποστήριξε ότι προηγούμενες κυβερνήσεις είχαν επιλέξει «να μείνει ανέγγιχτος ο σκληρός πυρήνας της εκλογικής τους πελατείας». Από την ἀλλη πλευρά, το ΔΝΤ, σε έκθεση το υτο καλοκαίρι του 2014, επέκρινε το πρόγραμμα απολύσεων του ελληνικού Δημοσίου αναφέροντας πως οι «απομακρύνσεις» περιορίστηκαν σε συγκεκριμένες κατηγορίες δημοσίων υπαλλήλων και πως δεν έγινε χρήση κριτηρίων σχετικών με την απόδοση των εργαζομένων.
Ακόμα, την εποχή της κυβέρνησης Σαμαρά, ο Μητσοτάκης κατηγορήθηκε από ελληνικά ΜΜΕ πως καθαίρεσε γενικό διευθυντή του Υπουργείου του, που είχε επιλεγεί κατόπιν κρίσεων, για να τον αντικαταστήσει με δικό του άνθρωπο. Τέλος, κατηγορήθηκε ότι διόρισε ανιψιό του ως ειδικό σύμβουλο στο πολιτικό του γραφείο.